Kaks tubli naist - Imbi Paju ja Sofi Oksanen - on Helsingis organiseerinud 1949. aasta märtsiküüditamise tähtpäevale pühendatud seminari, millel näidatakse dokumentaalfilme kommunismi ajaloost ning esitletakse kogumikku "Kõige taga oli hirm". See igati kena ettevõtmine on tekitanud raevupuhangu Vene võimuparteis, mille  kolleegiumi liige Irina Jarovaja on ürituse karmide sõnadega hukka mõistnud. Eriti häirib Jarovajat seminaril näidatav dokumentaalfilm "The Soviet story", mis pidavat rahvaid üksteise vastu üles ässitama. Jarovaja sõnul ülistatakse selles dokumenttalfilmis "fasistide eestlastest käsilasi, kes tapsid Hatõnis ja põletasid Pihkvamaal külasid". On lausa muljetavaldav, kui palju valesid võib ühte lausesse panna. Esiteks ei tapnud eestlased kedagi Hatõnis ja teiseks pole ei sellest konkreetsest kuriteost ega millestki  sarnasestki filmis juttu. Selles ei süüdistata kuidagi ka Vene rahvast - jutt on sellest, et kommunism ja natsism on väga sarnased ning et mõlemad tuleb ühel kombel hukka mõista. Balti riikidest pole nimetatud filmis muuseas üldse palju juttu - kommunismist ja natsismist aga küll. Nii jääb mulje, et Jarovaja pole ise nimetatud filmi näinudki. Selle vastu aitab vaid üks rohi - nimelt seda filmi vaadata. Pealegi on nüüd võimalused selleks ka avaramad, sest "The Soviet Story" DVD saabub kohe müügile. Huvilistel  pöörduda aadressil www.sovietstory.com - soovitan soojalt, on hea film. Imbile ja Sofile aga palju jõudu - sellist sõimu vaadates olete igal juhul õigel teel!